*Duhovno obhajilo:*

Jezus, verujem, da si navzoč v Najsvetejšem zakramentu. Zahvaljujem se Ti za Tvojo ljubezen do mene, ki si mi jo izkazal s svojo smrtjo na križu. Želim Te lj ubiti bolj kot vse drugo, predvsem pa Te želim sprejeti v svojo dušo. Če Te ne morem prejeti v sveti hostiji, Te prosim, da prideš k meni duhovno: prosim Te, da vstopiš in prebivaš v mojem srcu. *(tišina)*

Hvala Jezus, za to obhajilo, hvala za Tvoj objem, hvala za to združitev. Ne dovoli, da bi se ločil od Tebe, ampak mi pomagaj, da ostanem v Tebi.

*Molitev v času epidemije*

Oče usmiljenja in tolažbe, tvoj Sin Jezus Kristus nam je s križem pokazal vrednost trpljenja. Pomagaj našim bratom in sestram doma in po svetu, ki nosijo križ bolezni in so preizkušani. Nakloni jim izboljšanje zdravja, njihovim svojcem pa pogum in zaupanje. Vsem zdravstvenim delavcem daj moč in zdravje, da bodo vztrajali v ljubezni do bolnikov, raziskovalcem pa, da bodo čim prej odkrili uspešno zdravilo. Nam in vsemu svetu daj svoj blagoslov, da bomo rešeni bolezni in se ti bomo mogli s tvojo Cerkvijo zahvaljevati. Amen.

Marija, naša Tolažnica v Logu! Ti nas tolažiš in posreduješ za nas v vsaki nadlogi. Izprosi nam luč Svetega Duha, da bomo tudi v tem času preizkušnje napolnjeni z nebeško tolažbo in jo bomo delili s svojimi brati in sestrami, zlasti s tistimi, ki so še posebej izpostavljeni nevarnostim okužbe. Varuj jih, da ne bodo tudi sami zboleli. Hvala ti, da si nas obvarovala doslej in posreduj za nas, da ostanemo zdravi še naprej. Pomagaj nam, da bomo znali premagati sebičnost, da se bomo odgovorno obnašali in ne bomo ogrožali sebe in drugih. Tistim pa, ki se borijo z boleznijo, izprosi, da bodo bolezen premagali. Tako bomo skupaj slavili Boga v njegovi veliki dobroti in usmiljenju. Amen.